Munnange lumu omusota gwali gwewalula awo ebbali mu kibira kwe kugwa ku kaduuka k’omuweesi akaali mu kibira. Omusota ne gwewuunya nnyo kafankunaaye w’ebyuma ebya buli ngeri, era bwe gutyo ne gweyongera okwesonseka munda mu byuma ebyo. Omusota guno gwali gukyeyongera okwesonseka mu byuma munda mu butanwa ne gugenda gwemmegguza ku kyuma ekiwagala ne kigenda kisasambula olususu lwagwo gwonna. Ne gukambuwala nnyo era ne gufuna obuswandi era ne gwetegeka okutuusa obulabe ku kyonna ekigusala mu maaso. Naye guba gwasama guti okubojja, bambi okugenda okwekkaanya ng’ekyuma kyonna kya bbaati eggumu ennyo. Era gugenda okuggyayo akalimi kaagwo mbu gubojje nga tegulina lugendo. Omusota guno gwawulira obusungu era ne gufulumizaawo amalusu gaalwo agaali gajjudde obusagwa naye nga ng’ekyuma ekiwagala nga kiri wali kifa nseko. Era ne kyongera okukagutema nti oswadde nnyo musota gwe tolina ky’oyinza kunkola. Nze ndi kyuma ate gwe oli musota busota. Kino kyayenjabula nnyo omusota era ne kigunafuya nnyo era ne gwewalula mpola ne gubulawo kubanga gwali teguswazibwangako kutuuka ku ssa lino. Eky’okuyiga ekiri mu mboozi eno kye kino nti, kikulu nnyo okutegeera omulabe wo. Omusota gwalowooza nti gwa maanyi era gwa buyinza nnyo so nga bambi gwali tegulina we gutuuka ku kyuma kiri ekyuma ekiwawula ebyuma.